text: Джесика Стем от Онтарио | Fashion Inside
  Канадската кукла Барби
  Джесика Стем е един от онези фотомодели, които са известни с кукленските си лица, русите коси и сбъдната мечта да се наредят до големите имена в бранша. Родена е през 1986 година и първоначалната представа за бъдещото си развитие, тя е виждала в зъболекарския кабинет, но тази идея "умира", когато бива забелязана от Мишел Милър, моден агент от Онтарио.
  Джесика е родена в Канада и е отраснала в семейство със силни религиозни традиции, което я изпраща в религиозно училище. Кариерата ѝ на модел започва още преди да е завършила средното си образование. През 2002 година Джесика печели конкурса Los Angeles Model Look. Фотографът Стивън Мейзъл я включва във всичките си рекламни кампании веднага след това и именно неговата помощ изпраща красавицата в най-високите "етажи" на модния бизнес. "Смятам, че съм негова муза", казва Джесика по повод на познанството си с фотографа и неговата успешна намеса в професионалното ѝ развитие.
  Лицето ѝ вече се е появявало в рекламни кампании на марки като Anna Sui, Mark Jacobs, Giorgio Armani. Интересна подробност е, че през 2006 година, по време на дефиле в Париж за френската марка Chloe, Джесика е обута с обувки на невъзможно високи платформи, с които тя се препъва и пада. Видеото запечатало този момент получава милиони гледания по цял свят и попада в топ пет на паданията на модния подиум класирани от New York Magazine. Автобиографичният очерк на блондинката включва дефилета за Victoria's Secret и заснемане на рекламни кампании за същата марка.
  Титлата "Супер модел" тя получава през 2007 година, когато се появява на майската корица на Vogue в САЩ. Следват безброй ревюта за имена като Chanel, Dior, Jean Paul Gaultier, рекламни кампании за Dolce&Gabbana, Fendi, Bulgari, a това, че я наричат "икона" в индустрията е предхождано от необходимото за това условие – да е била успешен модел 8 години и да продължава да се занимава с това.
  От Джесика очакваме още много дефилета и интересни рекламни кампании, от които да разбираме новите модни тенденции с необходимата доза красота и сексапил.